משבצות

מורים- אומנים יוצרים על בית הספר

להשתבץ. לקבל מדבקת כוכב,

להיצמד אל קווי המתאר

להיות התנהגות למופת

להתפתל בתוכה –חטא ללא נחת

להחבט על ידי הטורים הכחולים

להידרס על ידי השורות הדקות

להאריך את צוואר הלמד

לקצר רגל של ה"א

ידיים בצידי הגוף

שקט.

לשאת עיניים לשולי המחברת

שם אנחנו מקשקשים. (שקד כהן)

**בתערוכה אנו יוצרים מתוך הפרדוקס המובנה של אמנית ומורה: בין יצירתי לשיטתי, בין טיפוח הכשרון האישי לפיתוח הנער והנערה, בין חופש לגבול. מתוך ההדהוד של התלמידים שהיינו והמורים שאנו היום, כאומנים אנו חוזרים אל תקופת בית הספר ויוצרים מתוך החוויות האישיות שלנו כתלמידים-ילדים. מנקודת מבטם של אלו שהפכו עם השנים להיות גם מורים במטרה להעניק עדות בגוף ראשון לחווית בית הספר בעזרת שפת האומנות.**

*"הלוואי והייתי שקוף / אולי כך לא היו מצלקים אותי / חבול ופצוע יצאתי משתיים עשרה שנות לימוד שבעיקר לימדו אותי שלא נולדתי ללמוד. את המונולוג, שמספר על נקודות הזכורות לי היטב מילדותי, כתבתי כנער. היום, כאדם בוגר החלטתי לחזור אליו ולהציג אותו, ואת עצמי דרכו מחדש"* **אלון גורן**

"*אני חוזרת לילדה שבי, לזו המאובחנת, השונה, שלא מצליחה, לא מתאימה. אל המספרים והטבלאות, אל האבחונים שליווי אותי כל חיי הצעירים והבוגרים ואל זכרון אחד מתוק של מורה לאמנות שראתה רגע אחר, של ילדה מציירת עץ ונתנה לה תוקף בעולם. פשוט*" **יערה דרימר**

"*ההתאמה לקבוצה בחינוך הקיבוצי יכולה לקבוע מהלכי חיים שלמים ואל התבגרות בקבוצה מתלווה תמיד השאלה איך אהיה כמו כולם אך גם אשאר אני? ברישומי הדיו אני בודקת חיבורים חדשים בתוך צלליות של תמונות ילדות ומשפחה. במקביל אני משחקת בקוביות וגרוטאות שליקטתי בשדות הילדות שלי, בונה מהן דמויות ומלאכים, משחזרת מהלכים שבקצה שלהם אני תמיד קצת אחרת, בצד, כמו כולם*" **זהר אלף**

"*יצרתי וידאודאנס העוסק בחוויה הבית-ספרית. ניסיון לתפוס באמצעות צורות, תנועות, צלילים ותמונות – נקודת מבט של נערה-תלמידה או מורה-אישה לסרוגין בתוך ההתחוללות שלהן כסובייקטים בתוך המערכת החינוכית, בתוך בית-ספר או בתור כיתה. היצירה מרפררת ומשאילה את התנועתיות של הכוריאוגרפית אן טרסה דה קרסמאקר ביצירה ROSAS DANST ROSAS, ועל ידי כך מתייחסת גם לנושאים של שכפול והעתקה*" **לירן רקנטי**

"*כתבתי את הדהוד מתוך חווית הכפילות וההזדהות עם התלמידות שלי. בשיר אני מטילה את הרגשות שלי ללא סינון ומדברת על עצמי דרכן ועליהן דרכי. את היצירה בחרתי לחרוט על שולחן בית ספר ולחבר אליו את השיר בקולי*" **שקד כהן**